《八月一日寓衣锦乡祖印院》
明代·唐文凤

今为衣锦游，未遂衣锦归。每怜江山是，自叹人民非。

道路榛莽塞，田畴禾黍稀。经行询土俗，故老情依依。

剧谈昔日政，贪肆同封豨。怀奸比设阱，婴祸类发机。

幸遇圣明朝，民安家已肥。嗟我叨邑宰，才疏名更微。

愿言竭愚衷，清慎志不违。治平二三策，何当达京畿。

寸心已渊沦，馀事犹尘飞。投簪蚤税驾，清风旧渔矶。

作者简介：徽州府歙县人，字子仪，号梦鹤。唐桂芳子。父子俱以文学擅名。永乐中，以荐授兴国县知县，著有政绩。改赵王府纪善。卒年八十有六。有《梧冈集》。